En 20-årig kvinde er varetægtsfængslet i fire uger for at stikke sin ekskæreste ned.

Retten i Aalborg valgte fredag at varetægtsfængsle en 20-årig kvinde i fire uger. Grundlovsforhøret foregik for lukkede døre af hensyn til den videre efterforskning. Kvinden er sigtet for drabsforsøg efter at hun sent torsdag aften stak sin ekskæreste med en kniv. Hun erkender at have stukket ekskæresten, men hun nægter sig skyldig i drabsforsøg. Knivstikkeriet skete kort før klokken 23 torsdag på Østerbro i Aalborg. Derefter flygtede manden op mod Hadsundvej, hvor han blev fundet. Det var angiveligt et skænderi, der førte til, at kvinden stak sin 32-årige ekskæreste. Han blev stukket i ryggen og i maven, og han var i livsfare, da han efterfølgende blev kørt til Aalborg Sygehus, hvor hans tilstand blev stabiliseret, efter at han havde været på operationsbordet i mange timer. Både den 20-årige og det 32-årige offer er i forvejen kendt af politiet.